钦定古今图书集成/历象汇编/乾象典/第081卷 > 《雨望赋》张耒
## 钦定古今图书集成/历象汇编/乾象典/第081卷 > 《雨望赋》张耒

淡海天之苍茫，观骤雨之霶霈。飘风击而云奔，旷万
里而一蔽。卒然如百万之卒，赴敌骤战兮，车旗崩腾
而矢石乱至也。《已而》馀飘既定，盛怒已泄，云逐逐而
散归，纵横委乎天末。又如战胜之兵，整旗就队，徐驱
而回归兮，杳然惟见夫川平而野阔。夫云霞风月之
容，雷雨电雹之变，非巧力之能为，盖人间之绝观。必
也登雄楼杰阁之峥嵘，凭高山巨海之空旷，彻除耳
目之障蔽，而后能穷极变化之奇状。嗟我居之卑湫
兮，束视听于寻丈。顾所欲之莫得兮，徒临风而惆怅。